ซิตี้แบงก์เปิดศึกลูกค้าระดับล่าง
ซิตี้แบงก์วางหมากทำโคแบรนด์ เจาะตลาดระดับล่างรายได้ 1.54 หมื่นบาท ตั้งเป้าเพิ่มบัตรใหม่ 3 แสนใบ ยอดใช้จ่ายโต 15%
20 ม.ค. 2555

ซิตี้แบงก์วางหมากทำโคแบรนด์ เจาะตลาดระดับล่างรายได้ 1.54 หมื่นบาท ตั้งเป้าเพิ่มบัตรใหม่ 3 แสนใบ ยอดใช้จ่ายโต 15%
น.ส.วรลักษณ์ ตุลาภรณ์ ผู้อำนวยการอาวุโสฝ่ายธุรกิจบัตรเครดิต ธนาคารซิตี้แบงก์ เปิดเผยว่า ในปีนี้ธนาคารตั้งเป้าขยายฐานลูกค้าบัตรเครดิตใหม่เพิ่มขึ้นกว่า 3 แสนใบ โดย 70% หรือประมาณ 2 แสนใบ จะมาจากการทำตลาดในกลุ่มลูกค้าที่มีรายได้ระหว่าง 1.54 หมื่นบาทต่อเดือน เพื่อให้สอดคล้องกับแผนธุรกิจของธนาคารที่ต้องการขยายสาขา เพื่อให้บริการลูกค้ารายย่อย หลังจากได้รับอนุญาตตามแผนพัฒนาระบบสถาบันการเงินระยะที่ 2 จากธนาคารแห่งประเทศไทย
“เรามองว่าเราแข็งแกร่งและอยู่ตัวแล้วในตลาดพรีเมียม หากจะขยายก็ต้องลงสู่ตลาดล่าง จึงเพิ่มสัดส่วนของลูกค้ากลุ่มที่มีรายได้ไม่เกิน 4 หมื่นบาท ให้เพิ่มขึ้นเป็น 75% จากปัจจุบัน 65% ให้ได้ภายใน 3 ปี” น.ส.วรลักษณ์ กล่าว
น.ส.วรลักษณ์ กล่าวว่า กลยุทธ์การขยายฐานลูกค้าจะอยู่ในรูปแบบการออกบัตรร่วมกับพันธมิตรที่มีความแข็งแกร่งทางธุรกิจ (CoBrands) ซึ่งปัจจุบันมีอยู่ 5 ราย ได้แก่ การบินไทย เครือเดอะมอลล์ แม็คโคร สยามดิสคัฟเวอรี่ และล่าสุดได้ออกบัตรร่วมกับห้างสรรพสินค้าบิ๊กซี ซึ่งลูกค้าจะได้สิทธิคืนเงินสูงสุดถึง 5% เมื่อมียอดใช้จ่ายรวม 6,000 บาทขึ้นไปต่อรอบบิล และสามารถผ่อนชำระสินค้าทุกชิ้นในห้างในอัตราดอกเบี้ย 0% นาน 4 เดือน คาดว่าจะเพิ่มฐานบัตรเครดิตได้ 1 แสนราย ภายใน 5 ปี
ทั้งนี้ คาดว่าบัตรดังกล่าวจะสามารถเพิ่มฐานลูกค้าให้กับธนาคารได้ไม่ต่ำกว่า 1 แสนรายในปีนี้และเพิ่มขึ้นเป็น 5 แสนราย ภายใน 5 ปี โดยมียอดใช้จ่ายเฉลี่ยอยู่ที่ 8,000 10,000 บาทต่อบัตรต่อเดือนและจะช่วยให้สัดส่วนของลูกค้าที่ถือบัตรโคแบรนด์เพิ่มขึ้นเป็น 50 % ของฐานลูกค้าบัตรเครดิตทั้งหมด 1.2 ล้านใบ ซึ่งจะช่วยกระตุ้นยอดการใช้จ่ายผ่านบัตรในปีนี้ให้เติบโตขึ้น 15 % จาก 1 หมื่นล้านบาทในปีที่ผ่านมา 
“ขณะนี้มีพันธมิตรติดต่อขอออกบัตรร่วมกับเราเยอะ แต่เราคงพิจารณาตามความเหมาะสมและผลประโยชน์ของทั้ง 2 ฝ่ายด้วย เช่น บิ๊กซีเป็นห้างที่มีเครือข่ายทั่วประเทศ การที่เรามาออกบัตรให้ลูกค้าของเขาก็ได้ประโยชน์ ขณะที่เราก็ได้ขยายฐานออกไปยังหัวเมืองหรือภูมิภาค ในอนาคตก็มีความเป็นไปได้ที่จะออกบัตรโคแบรนด์ ออกมาเพิ่มเติมอีก เพราะลูกค้ากลุ่มนี้มียอดใช้จ่ายเฉลี่ยสูงกว่าบัตรปกติ” น.ส.วรลักษณ์ กล่าว